# 2018-03-26 Šių metų vasario mėnesį iš Lietuvos eksportuota 75 proc. mažiau grūdų negu 2017 m. analogišku laikotarpiu

Lietuvos grūdų supirkimo įmonės 2018 m. vasario mėnesį eksportavo 54,611 tūkst. t grūdų. Kviečiai sudarė beveik 83 proc. (45,209 tūkst. t) grūdų eksporto. Jie buvo eksportuoti į Latviją, Lenkiją, Airiją ir Nigeriją (vidutinė kaina – 184,50 EUR/t). Kviečių eksportas 2018 m. vasario mėnesį, palyginti su praėjusių metų analogišku laikotarpiu, buvo beveik 79 proc. mažesnis.

Tačiau miežių eksportas analizuojamu laiko-tarpiu beveik 2 kartus didesnis negu 2017 m. vasario mėnesį ir sudarė 1,021 tūkst. t. Jie buvo išvežti į Latviją, Lenkiją, Estiją (vidutinė kaina – 157,84 EUR/t). Avižų eksportas analizuojamu laikotarpiu padidėjo 29,88 proc. (iki 5,430 tūkst. t). Avižos buvo išvežtos į Latviją, Lenkiją, Vokietiją, Olandiją ir Italiją (vidutinė kaina – 148,95 EUR/t). Kvietrugių eksportas šių metų vasario mėnesį, palyginti su 2017 m. vasario mėnesį buvusiu eksportu, padidėjo 11,66 proc. (iki 2,461 tūkst. t). Jie buvo išvežti į Lenkiją, Vokietiją ir Olandiją (vidutinė kaina – 166,47 EUR/t).

Šių metų vasario mėnesį eksportuota 49,634 tūkst. t ankštinių augalų grūdų (žirnių ir pupų) – 8,15 proc. daugiau negu 2017 m. vasario mėnesį. Jie buvo eksportuoti į Latviją, Vokietiją, Norvegiją, Egiptą, Indiją ir Libaną (vidutinė kaina – 194,20 EUR/t).

Rapsų 2018 m. vasario mėnesio eksportas, palyginti su praėjusių metų analogišku laikotarpiu, buvo didesnis 4,3 karto ir sudarė 10,934 tūkst. t. Jie buvo išvežti į kaimynines šalis – Latviją ir Lenkiją (vidutinė kaina – 325,87 EUR/t).